Broj: 711-I-1374-M-116/23-04-19

Zagreb, 29. lipnja 2023.

**KRISTIJAN BIZEK**

**direktor-član uprave trgovačkog društva**

**Turističko kulturno-informativni centar**

**d.o.o.**

**Predmet: mišljenje na zahtjev obveznika Kristijan Bizek,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 16. lipnja 2023. pod brojem 711-U-4955-M-116/23-01-4 zaprimilo je zahtjev za mišljenje koji je podnio obveznik Kristijan Bizek, direktor-član Uprave trgovačkog društva Turističko kulturno-informativni centar d.o.o.

U podnesenom zahtjevu obveznik postavlja upit ima li kao direktor trgovačkog društva u stopostotnom vlasništvu jedinice lokalne samouprave pravo na naknadu i obračun prekovremenog rada u skladu s odredbama Zakona o radu. Obveznik navodi kako bi se radilo o isplati kroz plaću kao posljedicu uvećanog broja mjesečne satnice same prirode aktivnosti kojima se bavi trgovačko društvo, a koje ima obvezu odraditi izvan radnog vremena. Nadalje, obveznik postavlja upit može li sam sebi naložiti prekovremeni rad te ukoliko ne može on, tko to može učiniti i je li uopće potrebno donositi odluku o prekovremenim radu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), na 13. sjednici održanoj 29. lipnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 5. stavkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točka d) ZSSI-a propisano je da je obveznicima navedenog zakona zabranjeno primiti dodatnu naknadu za poslove obnašanja javnih dužnosti.

Člankom 60. stavkom 1. Zakona o radu („Narodne novine“ broj 93/14, 127/17 i 98/19, u daljnjem tekstu: ZOR) propisano je da je radno vrijeme ono vrijeme u kojem je radnik obvezan obavljati poslove, odnosno u kojem je spreman (raspoloživ) obavljati poslove prema uputama poslodavca, na mjestu gdje se njegovi poslovi obavljaju ili u drugom mjestu koje odredi poslodavac.

Člankom 60. stavkom 1. ZOR-a propisano je da puno radno vrijeme radnika ne može biti duže od 40 sati tjedno.

Člankom 65. stavak 1. ZOR-a propisano je da je u slučaju više sile, izvanrednog povećanja opsega poslova i u drugim slučajevima prijeke potrebe, radnik dužan na pisani zahtjev poslodavca, raditi duže od punog, odnosno nepunog radnog vremena (prekovremeni rad). Stavkom 3. istog članka propisano je da ako radnik radi prekovremeno, ukupno trajanje rada radnika ne smije biti duže od 50 sati tjedno, dok je stavkom 4., istog članka propisano da prekovremeni rad ne smije trajati duže od 180 sati godišnje, osim ako je ugovoreno kolektivnim ugovorom, u kojem slučaju ne smije trajati duže od 250 sati godišnje.

Povjerenstvo je od trgovačkog društva u kojem obveznik obnaša dužnost direktora-člana Uprave zatražilo dostavu njegovog ugovora o radu kako bi utvrdilo obnaša li dužnosnik dužnost u punom radnom vremenu.

Trgovačko društvo Turističko kulturno-informativni centar d.o.o. dostavilo je ugovor o radu obveznika te je iz navedenog ugovora razvidno kako je radno vrijeme obveznika organizirano u 5 radnih dana tjedno u punom radnom vremenu od 40 sati tjedno.

Slijedom navedenog, odnosno imajući u vidu činjenicu da obveznik ima zaključen ugovor o radu u kojem je ugovoreno puno radno vrijeme 40 sati tjedno, Povjerenstvo zaključuje da isti ima pravo na prekovremeni rad kao i ostali radnici sukladno citiranim odredbama ZOR-a.

Također, Povjerenstvo ističe da ukoliko bi obveznik radio duže od radnog vremena određenog u ugovoru o radu, za takav prekovremeni rad imao bi pravo na naknadu, odnosno pravo na povećanu plaću za prekovremeni rad, koja se u tom slučaju ne bi smatrala dodatnom naknadom.

Međutim, Povjerenstvo ukazuje da obveznik kao direktor-član Uprave trgovačkog društva Turističko kulturno-informativni centar d.o.o. upravlja navedenim trgovačkim društvom te da ne može sam sebi naložiti obvezu prekovremenog rada, budući bi se u tom slučaju našao u sukobu interesa, već mu prekovremeni rad može naložiti Skupština društva odnosno Nadzorni odbor, a obveza prekovremenog rada mora biti naložena sukladno odredbama ZOR-a kojim su propisani razlozi za prekovremeni rad.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Kristijanu Bizeku, elektroničkom dostavom
2. Objava na internetskoj stranici Povjerenstva
3. Pismohrana